**BUDAPEST FŐVÁROS II. KERÜLETI ÖNKORMÁNYZAT Közoktatási, Közművelődési, Sport, Egészségügyi, Szociális és Lakásügyi Bizottság**

**„CSINÁLD MAGAD TÁRSADALOM”**

**Pályázati felhívása**

**A pályázat kiírója:**

A Budapest Főváros II. Kerületi Önkormányzat **Képviselő-testülete Közoktatási, Közművelődési, Sport, Egészségügyi, Szociális és Lakásügyi Bizottság** (továbbiakban: Bizottság) *„Csináld Magad Társadalom!”* nyilvános pályázatot hirdet a **II. kerületi magánszemélyek közösségi aktivitásának támogatására**.

**A lakosság által megpályázható összkeret 628.000. Ft**

**A pályázatonként elnyerhető maximális keret 150 000 Ft.**

**1. PÁLYÁZAT CÉLJA – Milyen programokat várunk?**

Célunk a *közösségi önszerveződés* ösztönzése, ezért a II. kerület lakossága által a kerületben megvalósított nyilvános, beltéri vagy kültéri közösségépítő programokat, rendezvényeket, kisebb és nagyobb kreatív közösségi ötleteket támogatjuk.

**A program témája, tartalma és formája szabadon választható**, amennyiben az egy helyi közösséget megmozgat (pl. társasház, utca, tér, környék, településrész lakói stb.), a helyi közösség igényeire, adottságaira, jellegzetességére épül, vagy éppen ezek megismerését, az emberek közti kapcsolódást, közösséggé válást segíti elő.

Első sorban olyan programokat várunk, melyekben

* a résztvevők *aktív szerepet* kaphatnak, a kidolgozásban és a megvalósításban egyaránt;
* minél több helyi résztvevő csatlakozik, kapcsolódik;
* egy kisközösség, pl. utcai szomszédság, társasház, helyi klub stb. tagjai megosztják történeteiket, készségeiket, tudásukat egymással és az érdeklődőkkel, bevonják egymást tevékenységeikbe;
* a különböző generációk találkozhatnak egymással;
* szerepet kap a fenntartható életmód, a környezettudatosság, a szociális érzékenység;
* hangsúlyos szerepet kap az önkéntesség;
* a résztvevők közösen hoznak létre valami újszerűt;
* a hagyományteremtés, a folytatás lehetősége rejlik.

Fenti jellemzők *összességének* nem kötelező egy adott projekten belül megfelelni, de az elbírálásnál előnyt jelent, ha minél több szempont kerül beépítése és kifejtésre a pályázatban.

**2. JOGOSULTSÁG – ki adhat be pályázatot:**

**Budapest II. kerületben lakcímmel rendelkező, 18. életévét betöltött magánszemélyek**.

**Civil szervezetet társpályázóként, vagy egyéb módon bevonni a pályázatba megengedett**, azonban ez esetben **a pályázó magánszemély fejtse ki beadványában a bevonni kívánt civil szervezet hozzáadott értékét**, szerepét, vagy szükségességét a projekt megvalósításánál.

**3. HATÁRIDŐK - pályázati időszak:**

**Pályázatok benyújtása:** 2022. szeptember 30. – 2022. október 31.

**Hiánypótlás:** felszólítást követő 5 munkanapon belül.

**Elbírálás:** 2022. november

**Megvalósítás:** 2022. november 15. – 2022. december 31.

**Elszámolás:** 2023. január 10-éig.

**4. PÁLYÁZATI DOKUMENTUMOK – kitöltendő dokumentumok, és tájékoztatók:**

* [**Pályázati adatlap**](https://masodikkerulet.hu/sites/default/files/attachments/files/masodikkerulethu/2022_05/2_melleklet_-_palyazati_adatlap.docx) **– pályázóknak kitöltendő, benyújtandó**
* [**Pályázói nyilatkozatok**](https://masodikkerulet.hu/sites/default/files/attachments/files/masodikkerulethu/2022_05/3._melleklet_-_palyazoi_nyilatkozatok.docx) **– pályázóknak kitöltendő, benyújtandó**
* [Pályázati felhívás](https://masodikkerulet.hu/sites/default/files/attachments/files/masodikkerulethu/2022_05/1_melleklet_-_palyazati_felhivas.docx)– tájékoztató a pályázat céljáról és menetrendjéről
* Útmutató az elszámolgató költségekhez – mire költhető a támogatás

A pályázati dokumentáció a hozzá kapcsolódó kitöltési útmutatóval együtt letölthető a [**https://masodikkerulet.hu/palyazatok**](https://masodikkerulet.hu/palyazatok)honlapról.

A hiányos, vagy pontatlan pályázatok **hiánypótlására egy alkalommal van lehetőség**, az erre vonatkozó felszólítást követő **5 munkanapon belül**.  
Pályázni személyenként egy projektre, egy megvalósítási helyszínre lehet. Projektenként legfeljebb egy pályázó beadványát fogadjuk el.

**5. ELBÍRÁLÁS - kik értékelik a pályázatokat, és hogyan:**

A pályázati beadványokról a Szakbizottság dönt.

**Érvényességi feltételek:**

* a programhoz kapcsolódó rendezvény/esemény nyilvánosa és látogatható a lakosság számára;
* a projektet II. kerületi lakcímmel rendelkező, 18. életévét betöltött személy adja be;
* a projekt megvalósítása II. kerületi helyszínen történik;
* a költségvetés részletes, a tervezett költségek megalapozottak.

**Tartalmi szempontok és pontozás:**

* a program tematikáját **részletesen, igényesen fejti ki**, kiemelve, hogyan és miért szólít meg az ötlete, projektje további szervezőket, helyieket, önkénteseket, és hogyan vonja be őket a projektbe - **(5 pont)**
* **minél több aktív résztvevő-**, bevont szereplő, *akik alakítják, saját képükre is formálják a programot* (pl. szomszédok, vállalkozások, intézmények, klubok stb.) - **(5 pont)**
* szerepet kap ezek valamelyike: a **fenntartható életmód** / **szociális szolidaritás** / **generációk találkozása** - **(2 pont)**
* a pályázó kifejti, hogyan tervezi felhasználni a helyi médiát, közösségi médiát - **(1 pont)**
* a pályázó kifejti, mitől és hogyan: **hagyományteremtő, ismételhető** a program / **újszerű**, kreatív, hiánypótló a program - **(2 pont)**
* a pályázó „**csináld magad**” tevékenységeket épít a programba: feladatmegosztást és interakciót igénylő programelemek, tudás megosztása, személyes történetek, készségek átadása, csoportfoglalkozás, közös problémamegoldás stb. - **(5 pont)**
* bizottsági **favorit pont** - (**1 pont** –a Bizottság tagjaitól)

A pontszámok súlyszámok, kategóriánként nem adhatók részpontszámok. Az elérhető legmagasabb pontszám 20 + 1.

A bekerülési küszöb: minimum 12 pont.

**Érvénytelen az a pályázat, amely:**

* a határidő után érkezett be,
* a hiánypótlási felhívás ellenére hiányosan, vagy
* nem a megfelelő pályázati adatlapon kerül benyújtásra,
* nem felel meg a pályázati célokban és az elbírálási szempontoknál meghatározott feltételeknek,
* a megvalósítás helyszíneként pártirodát, vagy deklaráltan párthoz köthető szervezet székhelyét, telephelyét jelöli meg.

A pályázatok eredményéről a döntést követő 5 munkanapon belül minden pályázó elektronikus úton értesítést kap. **Az e-mailen kiküldött értesítés megérkezéséről visszaigazolást kérünk a pályázótól!**

**6. TÁMOGATÁS és ELSZÁMOLÁS – előfinanszírozás, elszámolási kötelezettséggel:**

**A lakosság által megpályázható összkeret 628.000. Ft**

**A pályázatonként elnyerhető maximális keret 150 000 Ft.**

A támogatás kizárólag programra, adott programhoz kapcsolódó, dologi jellegű kiadások, fogyóeszközök, szolgáltatások vásárlására, illetve tárgyi eszközök bérlésére szolgál.

**A támogatás bérezésre, alkohol vásárlására nem használható fel.**

**Lásd: Költési útmutató.**

**A) 80% támogatás, 20% önrész:**

A támogatást a projekt létrehozásához megpályázott összköltség 80%-ára adjuk.

A pályázónak legalább 20%-nyi költséget önrészként kell befektetnie, és ezt forintosítva szerepeltetnie a pályázatában. Például: ha a projekt összköltségét 180 000 Ft-ra becsüli a pályázó, akkor a maximálisan elnyerhető támogatás 150 000 Ft, és a pályázati költségvetésben szerepeltetni kell, hogy miből áll össze a fennmaradó 30 000 Ft önrész.

**Az önrész lehet:** az elvégzendő szervezői, cselekvő, vagy adminisztratív önkéntes munka becsült értéke, vagy kölcsönzött eszközök, szolgáltatások becsült értéke, stb.

A teljes pályázati költségvetés maximum 80%-os mértékig támogatható. A pályázóknak a megpályázni kívánt támogatási összeg megjelölésén kívül, előre meg kell becsülniük a program teljes költségvetését, vagyis meg kell tervezniük az önrészként vagy más pályázati forrásból bevonni kívánt önerő mértékét.

Az Önkormányzat a nyertes pályázóval szerződést köt. A támogatási összeg folyósítása **a támogatási szerződés megkötését követően**, a pályázó által megadott bankszámlaszámra való átutalással történik.

**B) Elszámolással kapcsolatos legfontosabb tudnivalók:**

A támogatott a projekt költéseit a támogatás mértékének megfelelő összegű, és a megpályázott projekthez kapcsolódó tételeket tartalmazó számlákkal köteles igazolni.

A számlákat a pályázónak saját nevére kell kiállítania. A számlák kiállítási dátuma nem lehet későbbi 2022.12.31-nél (megvalósítási időszak).

A költségekről szóló hitelesített **számlamásolatokat mellékelve**, valamint a program megvalósításáról szóló **rövid szöveges, fényképes beszámolót** **legkésőbb 2023. január 10. napjáig** kell eljuttatni az alábbi címre:

**Budapest II. kerületi Polgármesteri Hivatal Intézményirányítási Osztály**

**(1024 Budapest, Margit krt.15-17.)**

Amennyiben a pályázó hiányosan nyújtja be a pénzügyi elszámolását, a pályázót hiánypótlásra szólítjuk fel. A hiánypótlási felhívást a pályázó e-mail címére elektronikus levél formájában küldi az ellenőrzést végző ügyintéző.

A hiányzó dokumentum benyújtására egy alkalommal **van lehetőség**, a hiánypótlásra való **felszólítást követő 5 munkanapon belül**.

**6. C.** **visszafizetési kötelezettség:**

A támogatási összeg pályázati kiírástól eltérő felhasználása vagy a feladat végrehajtásának meghiúsulása esetén a pályázó a támogatási összeg visszafizetésére köteles.

Nem kaphat támogatást az a személy, aki a benyújtott pályázatában valótlan, vagy megtévesztő adatot szolgáltatott, az előző évben kapott önkormányzati támogatással nem, vagy nem megfelelően számolt el és azt nem fizette vissza, valamint a támogatást kérő tekintetében a közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség áll fenn.

A támogatás felhasználását, a program megvalósítását az Intézményirányítási Osztály ellenőrizheti.

**7. PÁLYÁZAT BENYÚJTÁSA**

A pályázatot a mellékelt pályázati adatlapon a pályázatban megjelölt mellékletekkel együtt elektronikus úton a [nemeth.agnes@masodikkerulet.hu](mailto:nemeth.agnes@masodikkerulet.hu) e-mail címre **vagy** postai úton lehet beküldeni. (Csak az egyik módon szükséges benyújtani!) Az elektronikus úton beküldött pályázat esetén az eredeti iratokat aláírva, pecséttel ellátva, szkennelve szükséges csatolni és beküldeni. Postai úton a Budapest II. kerületi Polgármesteri Hivatal Intézményirányítási Osztály (1024 Budapest, Margit krt. 15-17.) címre *„Csináld Magad Társadalom”* pályázat megjelöléssel kell beküldeni.

**Határidő:** 2022. október 31.

**A határidő módosítására nincs lehetőség.** **2022. október 31.** napja 24 óra után, a **tartalmilag hiányos** pályázatokat a Bizottság érvénytelennek tekinti.

**Jogorvoslat:** a döntés ellen jogorvoslatra nincs lehetőség.

**A benyújtott pályázati anyag nyilvános. Pályázatot nem áll módunkban visszaküldeni!**

A pályázatok elutasítása esetén a döntést a Bizottság nem indokolja.

**A pályázattal kapcsolatban további felvilágosítást ad:**

Németh Ágnes, tel: 06-30-398-9560, e-mail: [nemeth.agnes@masodikkerulet.hu](mailto:nemeth.agnes@masodikkerulet.hu)